Il-Partit Nazzjonalista qal li jappoġġja s-sejħa tal-Kamra għan-Negozji żgħar u Medji biex jitkompla jitnaqqas il-perjodu ta' kwarantina għal ħamest ijiem, kemm għaliex skont il-PN il-varjant Omicron huwa aktar dgħajjef kif ukoll minħabba l-ammont ta' nies li jinsabu fi kwarantina. Il-PN ħabbar dan permezz ta' stqarrija li fiha spjega li s-sitwazzjoni attwali għandha impatt tremend fuq l-operat tal-pajjiż u l-ekonomija, minkejja li l-gvern jidher li qed jimminimizza l-kwistjoni. Il-Partit Nazzjonalista appella wkoll biex ikun hemm sistema xierqa għal dawk li ġenwinament ma jistgħux jieħdu l-vaċċin. Dan hekk kif qed jaffaċċjaw ħafna inċertezza kawża tar-regolamenti li jidħlu fis-seħħ fis-17 ta' Jannar. "Is-sistema proposta għandha tkun riveduta u ssir aktar ġusta biex ma titfax aktar piż bla bżonn fuq iċ-ċittadini Maltin, speċjalment għal dawk li jridu jsiefru," qal il-PN li reġa' appella għall-estensjoni tal-wage supplement f'setturi speċifiċi li qed ibatu l-iktar l-impatt tal-pandemija, b'mod partikolari s-setturi tat-turiżmu u l-ospitalitá. Il-Partit Nazzjonalista qal ukoll li jilqa' d-dikjarazzjoni ta' Robert Abela li din il-proposta qed tiġi kkunsidrata u jħeġġu biex ikun aktar speċifiku. Fi tmiem l-istqarrija l-PN reġa' appella ukoll lill-gvern biex jillegalizza l-kits ta' self-testing. Fil-bidu ta' dan ix-xahar, it-tabib ewlieni tal-Gvern, Walter Busuttil qal li m'hemmx pjan li s-self-test kits tal-Covid-19 isiru legali f'Malta, hekk kif wera' t-tħassib tiegħu dwar l-eżattezza tagħhom meta mqabbla ma' testijiet li jsiru f'ċentri tal-ittestjar awtorizzati. Ma nippermettux l-użu tas-self-test kits tal-Covid – it-tabib ewlieni tal-Gvern